khistorydata/jeongjo-sjw-relations huggingface dataset:
정조 19년
李祖承以吏曹言啓曰新除授新溪縣令趙鎭宣呈狀內矣身歷辭之際猝患暑癨素抱痰廦之症乘時闖發宛轉叫楚毋望起動諸般情形萬無時日內赴任之勢卽速入啓遞改云身病旣如是則有難强令赴任罷黜何如傳曰雖無渠呈狀欲爲區處是誰之家可以便養處口傳相換使之從速赴任可也
정조 19년
吏曹口傳政事新溪縣令趙鎭宣文化縣令徐洛修相換
정조 19년
義禁府照目檢書官李集箕李功懋成海應等矣身爲檢書官莫重奏御文字慢不致察有此欠精之擧溺職之罪有難容恕竝只以此照律罪杖一百收贖告身盡行追奪私罪奉敎李功懋段依律施行其餘公罪勘放爲有矣功議者區別減等爲良如敎又照目弘文館校理李羲甲副校理金履喬李福潤等矣傳旨內行公者旣有三人則連爲單番事體駭然推考罪各笞五十解見任別敍私罪奉敎依允爲旀竝只功減一等爲良如敎又啓目前府使姜忱原情云云傳旨內辭緣泛稱遲晩所當請刑是白乎矣曾經待從勿爲請刑載在大典通編議處何如判付啓依允
정조 19년
李亨元以弘文館言啓曰本館下番闕直事甚未安副應敎尹光普修撰韓光植副修撰沈奎魯旣有只推之命校理李羲甲副校理金履喬李福潤帶職蒙宥竝卽牌招以爲推移入直之地何如傳曰允
정조 19년
趙尙鎭以戶曹言啓曰卽接廣興倉所報則來八月朔頒祿次倉官進去于領府事金憙家方在忠淸道連山地故不得請受祿牌云議政在鄕外則令地方官月廩輸送載在法典依此擧行之意分付該道何如傳曰令地方官輸送可也
정조 19년
蔡弘遠以兵曹言啓曰今二十二日內閣啓辭批旨吏曹旣然兵曹安知不亦然令政院詳査蕩滌傳旨中一竝添書付標啓下可也事命下矣前宣傳官鄭必秀以蔚山府充軍今年二月初六日因赦放送而金吾移文昨日來到本曹故鄭必秀罪目依傳敎卽爲書入之意敢啓傳曰知道該府之昨始移文極爲駭然其時堂上何不論責該堂捧現告爲先從重推考武官之事本曹豈待府移而知之乎初旣遺漏更又不察卿亦推考鄭必秀依他例蕩滌可也
정조 19년
李勉兢以大司成意啓曰傳曰賢關不尊多士之恥士習不古學官之羞今日太學之疏其言則斥邪不似近來替行臺閣事之謬規覽卽賜批追因言端問之東西齋中無行公齋任而齋儒輩擅自治呈疏之頭辭書之以館學儒生云者此自有賢關以來所未有者掌議之領多士體貌反復重於冢宰之摠百官掌議不押班無得爲太學之班疏擧何等重大而所言之事旣非時日是爭則差待行公後封章有何不可爲此無於前之擧日前批諭之意果安在哉中庸曰修道之爲敎敎者刑政是也今日諸生之事率敎乎不率敎乎謹守聖廟之成憲乎否乎不有昭垂之訓飭不顧侵官之嫌貳而挺身代行掌議之齋生令泮長嚴加施罰後草記身爲師儒之長目見館中創有之事不能先事禁止溺職非細至於一事各疏亦甚如何而事勢有異於向來臺臣所爲比之本事可謂例事而由前由後當有警責當該大司成從重推考此後無掌議而封章者儒生施以太學成典所載之重典泮堂亦用制書有違之律事載之成典事命下矣謹依傳敎疏頭朴盈源停擧施罰之意敢啓傳曰知道
정조 19년
李勉兢以義禁府言啓曰李功懋李集箕成海應等各杖一百收贖告身盡行追奪照律公事判付內李功懋依此律施行其餘公罪勘放有功議者減等事命下矣李功懋議減一等杖九十收贖奪告身四等而李集箕功減一等杖九十成海應無功議云杖一百竝以公罪收贖之意敢啓傳曰知道
정조 19년
義禁府啓目備局堂上李敬懋原情云云傳旨問目內辭緣泛稱遲晩所當請刑是白乎矣曾經閫帥勿爲請刑載在大典通編且有捧口招以入之命上裁何如啓削職放送爲良如敎
정조 19년
刑曹啓目粘連罪人李分金更加各別嚴刑期於得情何如判付啓承款者變招忍杖者遲晩一番坐起生死互換如是不已徒亂獄情而已卿等何不致愼服念有此直招變招之頻有相反是隱喩此後段別加聚精到底究覈無有一分疎漏之歎爲旀此囚段忽地抵賴情狀痛惡如前除良除尋常嚴刑取服爲良如敎又啓目粘連罪人鄭戊甲更加各別嚴刑期於得情何如判付啓乍服乍拒情狀痛惡除尋常各別嚴刑期於得情爲良如敎又啓目粘連罪人咸奉連更加各別嚴刑期於得情何如判付啓乍服乍拒情狀痛惡除尋常各別嚴刑期於得情爲良如敎
정조 19년
以大司諫崔獻重牌不進罷職傳旨傳于李勉兢曰只推
정조 19년
持平洪時溥疏曰伏以臣以數十年坑坎之蹤荷千百代曠絶之恩脫彼鬼關齒玆人類至冤暴矣至願畢矣糜粉隕結猶屬例語況又終始收錄屢勤飭敎前後恩言每拈賤名皇天雨露若偏臣身如臣螻蟻何以得此欲報之德天地罔極只緣臣愚迷顚錯年前臺地自速罪戾薄譴不日恩宥旋降以有老母特推孝理臣母子相對日夕感泣惟有攢手祝天以畢餘生而已不意向者柏府除命忽下於杜門訟愆之中恩光所被鄰里動色臣手奉華誥百拜九頓驚惶震懍罔知攸措自不覺淸涕之被面也區區私義有不敢自恤章皇出肅粗伸叩謝之忱而時値無前之慶禮獲參呼嵩之賀班蹈舞歡忭恩榮極矣此生此世更何餘憾曾未幾何除旨聯翩前望特點尤出異數有除輒膺雖若榮寵之苟戀陪扈爲重實由義分之是懼今又因緣幸會揚揚蹲冒則亦非如臣情地所敢安者況臣八耋偏母病與年深居常凜綴長在床褥轉側須人近因涼燠換節風痰交發眩瞀而不能安寢痞滯而不能進食呻呻夢語惟臣是索一匙之飮一撮之藥非臣勸進無以爲命臣方左右扶護離捨不得此際賓對有命召牌儼臨情私所迫冒犯違傲惶隕之極益無所容玆敢猥陳短章仰暴微懇伏乞聖慈特垂鑑憐將臣職名亟賜鐫改以便救護以安私分千萬幸甚臣無任云云省疏具悉爾其勿辭救護
정조 19년
乙卯七月二十五日卯時上御重熙堂諸承旨持公事大臣備局堂上引見入侍時行左承旨李祖承行右承旨李亨元左副承旨李勉兢右副承旨蔡弘遠同副承旨李肇源記事官趙台榮假注書具得魯記注官金良倜記事官吳泰曾直閣李始源以次進伏訖上命書公事判付訖亨元曰校理嚴耆謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招何如上曰依爲之出擧條上曰大臣備堂引見賤臣承命出傳與事變假注書李東萬左議政兪彦鎬行禮曹判書閔鍾顯行司直沈頤之行工曹判書徐有隣行副司直李得臣戶曹判書李時秀刑曹判書李肇源行副司直徐有大刑曹參判趙鎭寬行副司直徐龍輔開城留守李冕膺偕入進伏訖上命書傳敎曰武將之無敢懸頉於賓對籌坐者卽嚴畏於馬革裹尸之受敎而無病者不敢稱病有病而亦不敢懸病以是故相某某秉軸也諸宰進不進之單閱歲經年未嘗於武將名下懸病入啓傳以爲美事大抵人之受氣也均則疾病之來聖凡所同亦豈以文武而有間乎然常使爲將者每存櫛沐之想莫或自逸指間之角指微物也晝夜不釋期與膚皮混合若祖大壽之爲者卽亦受敎也近來乂安似無待乎將材而法式之外師律所關則訓將事何太妄率番番在家懸病不但義所不敢領軍與監放則無不進參病非難强亦可推知況含垢之久日前次對勸令大臣提飭之餘乎備局堂上李敬懋令該府拿問定罪上曰訓將事萬萬駭然昨旣赴北營監放今忽稱病於賓對者其可成說乎況前此飭敎何如則佯若不聞又敢懸病而亦不來待於闕外是豈分義之所敢出乎仍敎有隣曰訓將旣命拿勘判義禁先爲出去卽爲嚴囚西間雜人及書札一切防禁開坐嚴問捧口招以入可也有隣先退仍命宣傳官奪符以來勉兢曰訓鍊大將李敬懋拿問定罪事命下矣將兵之任不可一刻無摠察之人何以爲之乎上曰都提調摠察可也勉兢曰在前如此之時有都提調命招之例有從事官發牌聽傳敎之例今番則何以爲之乎上曰從事官發牌聽傳敎可也出擧條上曰大臣事誠慨然矣向來賓筵以金履翼事俯詢也左相以爲沁留豈無可爲之人亦豈無可赴之人云者告君之辭豈可如是含糊漫應乎今日訓將事亦係分義所在而大臣視若尋常朝廷之尊以其有將相也將相皆如此今日事誠無如之何矣予不欲提起而特以無隱之義不得不言矣彦鎬曰臣伏承嚴敎萬萬惶懍有不敢晏然矣上曰過矣然而卿則善於自謀大小事皆使予當之予豈不難乎彦鎬退出上曰大臣旣已退出次對不可行諸堂亦爲退去可也上敎煥之龍輔等曰館學生之不待掌色徑自封章實爲賢關之羞恥疏頭停擧亦出於尊賢關之意諸生輩或以此有引義之擧卿等旣兼泮堂曉諭戒飭毋致紛紜可也諸臣以次退出上敎勉兢曰近日諸臣無論大小不欲擔着做去一事一言必使予替爲之豈不駭怪乎勉兢曰聖敎誠然矣日前宣禧宮動駕時祗迎處所摠管鄭存中坐於承旨座席故臣以該房使之起立矣翌日存中呈單本院據例退却而追聞存中謂以年少承旨不知老人坐云立云如是見侮不欲供仕云此等應行之事一番禁飭猶復嫌怒誰肯任怨擔着乎仍命退承史以次退出
정조 19년
行都承旨趙尙鎭病行左承旨李祖承坐行右承旨李亨元坐直左副承旨李勉兢坐右副承旨蔡弘遠坐直同副承旨韓用龜坐注書趙台榮仕直一員未差假注書具得魯仕事變假注書李東萬仕
정조 19년
李勉兢啓曰大司憲李義弼呈辭執義掌令一員持平一員未差掌令申史澳在外持平洪時溥受由監察茶時之意敢啓傳曰知道
정조 19년
李亨元啓曰明日常參經筵取稟傳曰停
정조 19년
傳于李祖承曰忠州牧使入侍
정조 19년
傳于韓用龜曰同副承旨馳詣泮宮昨日朝夕食堂及今日朝食堂到記收取以來其外亦必有遺漏者夕食堂到記臨時更爲進去一體收取以來
정조 19년
李亨元以備邊司言啓曰卽聞左相命召有傳授之命而以承旨持往於成均館進去之時無以傳授云命召事體何等至嚴且重而承旨之袖往不干之處事未前聞其爲可駭與尋常做錯有異旣聞之後不可置而不論當該承旨施以譴削之典何如傳曰允前望單子入之待下批令政院牌招察任可也
정조 19년
承旨前望單子入之韓用龜落點
정조 19년
傳于李祖承曰政官牌招開政
정조 19년
以吏曹參議成德雨牌不進罷職傳旨傳于李祖承曰只推
정조 19년
李祖承啓曰吏曹參議成德雨旣有只推之命卽爲牌招開政何如傳曰允
정조 19년
吏曹獻陵令單金履銈濟用主簿單丁允泰
정조 19년
傳于韓用龜曰莫重處不禁喧譁摘奸史官金錫泰當嚴問勘處爲先令該府嚴囚雖以提擧言之特除之後事事當各別嚴飭而後軍喧雜之弊不能禁戢當該提調從重推考特敎定送之騎郞事過後亦爲拿處
정조 19년
李勉兢啓曰左議政兪彦鎬又使錄事來言罪負至重萬死難贖有不敢遽然退歸仍爲胥命云又納命召何以爲之敢稟傳曰勿待命事遣史官傳諭仍傳命召
정조 19년
李勉兢啓曰左議政兪彦鎬又使錄事來言洊伏承勿待命之敎而罪負未蒙勘處衷情轉益惶懍仍爲胥命恭俟嚴誅云仍納命召何以爲之敢稟傳曰勿待命事遣史官傳論仍傳命召
정조 19년
李勉兢啓曰左議政兪彦鎬又使錄事來言旣負罔赦之辜重犯屢瀆之誅此尤死罪仍爲胥命云又納命召何以爲之敢稟傳曰勿待命事遣史官傳諭仍傳命召
정조 19년
李勉兢啓曰左議政兪彦鎬又使錄事來言泥首俟勘之中荐承恩命而終不敢晏然退歸仍爲胥命云又納命召何以爲之敢稟傳曰何若是過引乎朕舌之未捫曷勝追悔然語勢之近於兩面看甚非委寄如卿者事予披露之道初旣瞠然久未釋然而予每不能含蓄昨筵一言亦由於此予待卿無隱乎卿待予無隱乎二者之間自有躍如于中則日事胥命乃及困我是豈善則稱君過則稱己之義乎夜漏向分酬應難苦其在敬禮之道所納命召不可經宿更將十行俾宣于卿使佩命召卿須安心還第事遣史官傳諭旣有申命之式命召齎往史官留門出送此後准此
정조 19년
李勉兢啓曰備邊司郞廳沈鎌因公事入院言辭極其勃慢擧措去益悖妄事未前有萬萬駭痛本院以號令各司之地事體自別而今來爲幺麽一備郞所壞蔑此不嚴勘後弊難防而本院請推之外無他可施之罰何以爲之敢稟傳曰此亦可謂紀綱所在爲先汰去令該府拿問重繩以尊政院體貌可也
정조 19년
以江原監司李秉鼎狀啓分院官員直關春川濫斫松木其罪狀令攸司拿處事判付內常所痛駭者分院也爲民邑難支之端不一而足甚至爲弊於松政又如許若有紀綱幺麽一該郞不能禁戢乃反犯法乎當該官員卽其犯法地方定配此外卿其更爲嚴査竝與年前飭敎後犯科官員査實狀聞事回諭甲燔纔禁以器樣不成而耗費過入工匠皆將失業之說至登於筵席未免閼而不行年來嚴飭畿伯使廉探狀聞者此也未見有別樣知戢之效今年果無奇巧犯禁之造作乎令畿伯嚴査狀聞以爲嚴繩之地事令廟堂分付爲良如敎
정조 19년
李勉兢以兵曹言啓曰卽接西所衛將金鎭恒牒報則本所前大松一株今日下鑰後折落云待開門令該所依例斫去之意敢啓傳曰知道
정조 19년
李勉兢以兵曹言啓曰依下敎龍虎營拘留罪人近仗軍士金仁喆放送之意敢啓傳曰知道
정조 19년
李勉兢以訓鍊都監言啓曰依下敎北營拘留金虎門守門將尹心輝申榮祖行首守門將尙得容竝放送之意敢啓傳曰知道
정조 19년
李勉兢以禁衛營言啓曰來八月當十二番後部右司屬慶尙左道二哨右道三哨合五哨軍兵逢點實數四百九十三名已爲點閱整齊來八月初一日與內外各處入直將官軍兵等依例替代後舊軍放送而其中前哨金海熊川軍四十名去庚戌六月十八日銅龍門入直時來頭上番三次減番事奉承傳敎而卽見該道兵使李鴻運所報則其時兩邑減番之軍其間有頉而代定者爲十六名其餘二十四名減數上番矣內入直事體與他自別前哨軍每當番次以出番軍中輪回充數入直何如傳曰允後哨以上來之數入番可也
정조 19년
李勉兢以禁衛營言啓曰來十月當十三番後部後司屬慶尙左道五哨軍兵來九月二十五日京中逢點依例準二朔立番而依前定奪每哨以一百名磨鍊後其餘一百三十五名竝資保收布上送之意本道監兵處預爲知委何如傳曰允
정조 19년
李勉兢以御營廳言啓曰本廳來八月九月兩朔應立前部後司屬慶尙右道五哨軍兵五百十七名今已逢點整齊矣八月初一日與後部後司軍兵替代立番後舊軍放送之意敢啓傳曰知道
정조 19년
李勉兢以御營廳言啓曰本廳來十月十一月兩朔應立左部前司屬慶尙右道五哨軍兵九月二十五日京中逢點十月初一日與前部後司軍兵當爲替代立番而依定奪每哨以一百名磨鍊其餘一百三十五名竝資保收布上送事本道監兵使處知會之意敢啓傳曰知道
정조 19년
李勉兢以賑恤廳言啓曰東部蓮池洞契任掌沈莫起今月二十五日本洞路傍得一歲遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
韓用龜以禁府言啓曰前縣監李承薰投之禮山縣事承傳啓下矣李承薰忠淸道禮山縣定配而以承傳內辭意具罪目依例發遣府羅將押送配所之意敢啓傳曰知道
정조 19년
吏曹判書尹蓍東疏曰伏以臣鑑識至闇聞見至狹重以癃殘昏謬觸事憒憒銓衡要劇夫豈一分近似而厚蒙天恩獲免大戾今至八箇月之久矣每一行政釁咎百出譏誚四集循省惶愧無辭自解惟以京察在前銓瓜將熟庶幾殫竭駑劣擧行惟謹冀釋重擔退守本分顧何敢先期却步飾外例讓爲哉第臣病狀本甚危厲痰入腰脅行步牽引呼吸喘促屈伸起居輒發痛聲時日之內勢難起動且臣向蒙恩晦將護母病藥餌扶接幸得少減而眞元落陷進退彌留雖無失攝感冒輒乘昨今以來諸症復越添腹痛泄痢厭食失睡氣息方奄奄臣之目下情理萬無離捨簉朝之勢開政有命天牌下臨而末由承膺末免違逋伏地惶隕合被重律伏乞聖慈俯賜矜諒將臣銓任亟許遞改使大政無至遷就私分獲便救護不勝萬幸臣無任屛營之至答曰省疏具悉卿其勿辭救護
정조 19년
乙卯七月二十六日卯時上御誠正閣諸承旨指公事忠州牧使同爲入侍時行左承旨李祖承行右承旨李亨元左副承旨李勉兢右副承旨蔡弘遠記事官趙台榮假注書具得魯記注官金良倜記事官吳泰曾直提學李晩秀忠州牧使李家煥以次進伏訖上曰今日六房皆無公事乎祖承曰無矣上命下內入公事分書判付訖命家煥進前奏職姓名敎曰卿之所遭可謂罔測初見原疏雖不深緊及見朝紙所出大槪不覺驚駭第此人言卿所自取誰怨誰咎家煥曰只緣臣看書之癖務聚神奇不知眼不見非聖之書爲士夫當然底道理人之爲言無怪至此臣亦不以爲怨恨矣上曰或有以卿之廣尹時不將祠版以往爲廢祭之一證云儘然否家煥曰祠版與臣俱往此亦驗其言之爽實矣上曰事之有無言之虛實姑無論朝廷處分不得不有一番節拍且忠州地廣人多素稱難治卿須曉諭坊曲務爲自新之道也上曰何當下去耶家煥曰大臣及銓官姑未歷見矣上曰筵退後卽爲下往可也仍命退諸臣以次退出
정조 19년
乙卯七月二十六日辰時上御重熙堂右副承旨入侍時右副承旨蔡弘遠記事官趙台榮記注官金良倜記事官吳泰曾以次進伏訖上命書傳敎曰賞罰爲有國聳人勵人之端焉有賞無罰何異於擧直而不措枉乎此箇事理右相曾有筵奏此所以樂聞而默運於施措之際者也以目下鬧端言之西洋之書出來於東國者已爲數百餘年史庫玉堂之舊藏亦皆有之不啻幾十編秩之多年前特命收取出置卽此可知購來之非今斯今而故相忠文公文集亦有與西洋人蘇霖戴往復求見其法書而其言以爲對越復性初似與吾儒無異不可與黃老之淸淨瞿曇之寂滅同日而論然彷彿牟利之生反取報應之論以此易天下則難矣云云故相之言可謂詳辨其裏面而亦或純然攻斥者有之故察訪李溆詩則至以爲夷人傳異學恐爲道德寇大抵近日以前博雅之士未嘗不立言評騭而其緩其竣無足有無於其時而今也正學不明也故其爲弊害甚於邪說浮於猛獸爲今日救弊之道莫過於益明正學且就世人另行彰善癉惡之政然後庶可責其功刑戮之於矯俗末也況厥學乎昨旣擢用崔獻重以扶正斥邪之後年前購來之李承薰無論有情無情其可不損一毫敢使偃息渠家有關於刑政者大矣承薰之父焚書之證其後承薰著文訟罪一款亦發於公家文蹟而革心自革心犯手自犯手名旣登於公車則不卽處分亦非人其人之義前縣監李承薰投之禮山縣外此下里徧戶設有可賞可罰之類此卽有司存廟堂提飭有司苟能誠心勸懲而不激不遂勿忘勿助則其效可以時日期月待以此分付如是敷示之後更以厥學事爲酬應則其可曰有朝廷乎又命書傳敎曰物舊猶稱爲神事滯能無齎鬱乎未決之案卽丁若鏞事也渠若目無見非聖之書耳不聞悖經之說則無罪渠兄何登公車渠欲爲文章則六經兩漢自有好田地何必務奇求新至於狼狽身名而後已者抑何嗜慾乎莫云蹤跡之別無綻見得此梁楚卽渠斷案觀於渠之書字之劃尙不遵行飭敎斜倚之體依舊不改此等之人嚴賜處分設已向善益令向善又或然疑因此自拔在渠無非玉成前承旨丁若鏞金井察訪除授時任察訪遞付京職何顔辭朝當刻內登程俾圖生踰江漢之方上曰進御玄蔘飮自明日停止出榻敎命退承史以次退出
정조 19년
行都承旨趙尙鎭坐行左承旨李祖承坐行右承旨李亨元式暇左副承旨李勉兢坐右副承旨蔡弘遠坐直同副承旨韓用龜坐直注書趙台榮仕一員未差假注書具得魯仕直事變假注書李東萬仕
정조 19년
韓用龜啓曰大司憲李義弼呈辭執義掌令一員持平一員未差掌令申史澳在外持平洪時溥受由監察茶時之意敢啓傳曰知道
정조 19년
李祖承啓曰明日常參經筵取稟傳曰停
정조 19년
傳于趙尙鎭曰向者飭敎何等嚴截則豈更有何許節拍而昨夜因祗受啓本事思之農形狀啓外皆不爲之此時民邑之受弊果何如況修改之役隔日陵所則進去營務則不爲事面不成說京畿監司徐有防推考其間不爲擧行之事自今日爲之事嚴飭
정조 19년
韓用龜啓曰卽伏見忠淸監司柳焵今春夏等褒貶啓本則守令無一人居下殊無嚴明殿最之意推考警責何如傳曰允
정조 19년
李祖承啓曰政官牌招開政事命下而判書尹蓍東親病受由參判黃昇源在外參議未差無以擧行何以爲之敢稟傳曰參議前望單子入之待下批牌招察任
정조 19년
吏曹參議前望單子入之尹行元落點
정조 19년
以吏曹參議尹行元牌不進罷職傳旨傳于李祖承曰只推更爲牌招
정조 19년
李祖承啓曰吏曹參議尹行元疏批已下卽爲牌招開政何如傳曰允
정조 19년
韓用龜啓曰合辭許久闕啓事甚未安今日政新除授兩司諸臺竝待下批牌招未肅拜大司諫崔獻重一體牌招何如傳曰允
정조 19년
李祖承以弘文館言啓曰本館下番姑降入直事甚未安今日政新除授玉堂待下批仍卽牌招入直何如傳曰允
정조 19년
有政吏批判書尹蓍東受由參判黃昇源在外參議尹行元進都承旨趙尙鎭進啓曰判書尹蓍東受由參判黃昇源在外小臣獨政未安何以爲之敢稟傳曰只出緊任以李景溟爲執義李基恒爲司諫李鎭宅爲掌令洪樂敏爲持平金孝眞爲獻納申鳳朝爲正言李升運爲修撰李永夏爲戶曹佐郞林道浩爲右尹南陽龍爲歙谷縣令大司諫崔獻重檢書官柳得恭竝單付分內醫提調鄭好仁金尙集分承旨申獻朝金啓洛尹弼秉李羽晉分兵曹參議李昌漢沈基泰參知宋民載李祉永佐郞沈鎜金重蓮金熙華李基慶以上減下再政以徐潞秀爲景慕宮令
정조 19년
兵批判書沈煥之進參判李益運病參議李周顯病參知崔守魯入直進左副承旨李勉兢進以金頤柱爲知事徐郁修爲曹司衛將李烷爲五衛將李商一爲都摠都事李尙顯爲忠壯將李榏李柱連爲副護軍閔台爀鄭尙愚申獻朝金啓洛李羽晉尹弼秉李昌漢沈基泰李祉永宋民載金驥燦爲副司直趙德潤兪漢寓鄭來百金憬爲副司果尹致猷爲副司勇分都摠管權分副摠管李太亨李鎭翼分都事尹孝儉元毅鎭張鉉宅林永孝以上減下
정조 19년
韓用龜啓曰今日政事中景慕宮令望以復職擬入當此大政不遠之時有此不審之失當該政官不可無警吏曹參議尹行元推考何如傳曰允
정조 19년
韓用龜以義禁府言啓曰司饔院直長沈師民卽其犯法地方定配事承傳啓下矣沈師民卽其犯法地方江原道春川府定配而方在廣州分院云以承傳內辭意具罪目依例發遣府羅將自分院執捉仍令押送配所之意敢啓傳曰知道
정조 19년
左議政兪彦鎬疏曰伏以臣重叨恩命冒居是任倏已半載有餘矣區區至願非不欲策勵朽鈍生死向前少酬天地之恩以期桑楡之收而無奈知思昏短聞見儱侗莫效絲毫徒增罪戾有時循省無地自容噫聖明之所以拂拭生成復置臣於任使之末者豈亶使然哉至若日昨筵敎之嚴截實爲臣萬殞猶輕之罪蒼黃退出震迫惶懍泥首俟勘惟冀遄伏常憲而聖度曲庇不惟不加之誅乃反洊下恩敎還授命召畢境敷示十行誨諭諄切臣奉讀感泣他不暇顧不得不還伏私處而追省愆負寢夢猶噩仍念臣愚未曉事力不勝任雖在旣往强仕之時猶且憒憒然觸處生疣況今精力漸耗醜拙益露凡於周旋事爲之間疎忽顚錯以至奏對之莫嚴而自犯含糊沒着之科委寄之至隆而未暴披誠殫赤之忱蔑分辜恩何往非罪今玆無隱之敎匪怒之責實出於牖其迷欲其生之至仁盛意在臣私分豈不萬萬惶感而自惟罪犯至重非若微眚細過則未伏鈇鉞之前無非臣屛息俟譴之日況臣荷殿下罔極之恩叨殿下責勉之重而受任日久毋論朝象廟謨曾未有一事半事之稱塞對揚者徒使至尊獨憂丙枕靡安若是者又豈可任其竊位容其伴食不恤其隳庶績而僨國事哉玆敢冒萬死呼籲略暴微懇惟願聖明亟降威罰彰臣前後罪負以礪群工以安賤分公私幸甚臣無任云云答曰省疏具悉卿懇務是盈缶戒在退轍胥命之餘又此疏引過矣過矣卿須安心勿辭視事仍傳曰此批答遣史官傳諭
정조 19년
吏曹參議尹行元疏曰伏以臣於待罪春曹之際忽伏奉天官佐貳之命驚惶感激罔知所以攸措也臣本庸騃譾劣百不猶人猥荷鴻渥致身名塗前後忝竊無非不似量才之戒不能固守濫竽之恥漸至恬安亦幾乎有除輒膺若固有之反顧循省每切悚恧況玆新命尤是萬萬不稱者乎今臣若以人望素輕鑑識不明等語隨例祈免則亦近於稍可承當而倣效飾辭者故不敢覶縷以煩宸聰而只以平日私心之所蘊者冒昧仰暴焉夫權要之職一有匪據而貪冒則其流之弊或至於身而累于國凡今在廷者孰無此戒而在臣尤有甚焉臣之祖先以質厚謹愼爲家法居寵則畏約當權則遜避雖或處其地而不見其跡而踧踖謙畏之實有足以見孚於當世爲法於後孫此臣家所以獲免大戾而保至今日也如臣不肖生於門衰祚薄之後以其人則墜落無餘問其職則同是權要今若不以祖先之心爲心而徒畏嚴命遽犯匪據貪冒之戒則其爲貽累而招災也豈但止於臣家臣身而已哉此臣所以所大懼也權要一步自劃有素嚴召之下末由趨承莫重開政緣臣延拖此尤臣之罪也伏乞聖慈天地父母諒臣由中之懇非出飾外之辭亟命鐫改以重公器以安私分千萬幸甚臣無任云云省疏具悉爾其勿辭察職
정조 19년
行都承旨趙尙鎭坐行左承旨李祖承坐直行右承旨李亨元病左副承旨李勉兢坐直右副承旨蔡弘遠坐同副承旨韓用龜坐注書趙台榮仕一員未差假注書具得魯仕直事變假注書李東萬仕
정조 19년
李勉兢啓曰御營廳將官來言本廳軍兵日次私習云矣敢啓傳曰知道
정조 19년
李勉兢啓曰卽見忠淸水使柳心源今春夏等褒貶啓本則邊將無一人居中居下殊無嚴明殿最之意推考警責何如傳曰允
정조 19년
兵曹口傳政事副司果申鳳朝單付
정조 19년
以大司諫崔獻重獻納金孝直正言申鳳朝牌不進罷職傳旨傳于韓用龜曰只推其中時帶抄啓文臣者許遞
정조 19년
以執義李景溟持平洪樂敏牌不進罷職傳旨傳于韓用龜曰只推
정조 19년
以修撰李升運牌不進罷職傳旨傳于李祖承曰只推
정조 19년
李勉兢以兵曹言啓曰內禁衛將申大偀素抱伏暑之症近益添劇旬月之內無望供職呈狀乞遞實病旣如是則宿衛領軍之將不可久曠改差何如傳曰允
정조 19년
李勉兢以兵曹言啓曰拆見忠淸水使柳心源去春夏等褒貶啓本則安興僉使王漢佐以浮謗姑恕爲目則宜置中考而置諸上考殊無嚴明殿最之意該帥臣推考警責安興僉使王漢佐中考施行何如傳曰允
정조 19년
掌令李鎭宅啓曰嘻噫痛矣柳師文之罪可勝誅哉渠以極逆之父惟當畏死縮首恭竢當律之不暇而乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥垂輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相連逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天綱大恢遽下疏放之敎國法之隳懷已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情快正王法斯民也國之所受於天之民也何敢惟意濫刑而致之於死近來爲邊閫守宰者以嚴酷峻刻爲能事少不可意則殺之無難如草芥然是豈仰體之道乎昌原前府使李汝節濫殺罪狀未知按査之如何處分之何如而以傳聞言之死者至於三十人之多而其中有兄弟一時致命者有遺腹獨子而卽地殞命者其殘酷不忍之狀人人皆曰可殺償命之典斷不可已鳳山郡守曺學臣貶題以死者至三爲目殺一不辜猶謂不仁況至於三乎不可以置之下考而止請昌原前府使李汝節施以當律以慰無告之冤魂鳳山郡守曺學臣令王府拿問嚴勘新除授掌令申史澳時在京畿果川地司諫院正言李日運時在忠淸道瑞山地請竝斯速乘馹上來事下諭答曰不允李汝節事査啓旣到當待次對日詢問於大臣以下處之曺學臣事人命至重旣聞之後不可仍置依啓下諭事亦爲依啓
정조 19년
乙卯七月二十八日卯時上御重熙堂左承旨入侍時行左承旨李祖承記事官趙台榮記注官金良倜記事官吳泰曾以次進伏訖上命書傳敎曰溫宮靈槐臺碑豎建之役待秋爲之曾有筵敎而姑未行會該道眩於擧行云稍待快涼從便浮石而只欲記蹟豈敢張大碑石高無過三尺事令內閣行會該道又命書傳敎曰數遞邑守令事有所下敎而尙無稟處之事大政在近以此意問于銓堂命退承史以次退出
정조 19년
行都承旨趙尙鎭坐行左承旨李祖承坐行右承旨李亨元坐左副承旨李勉兢坐直右副承旨蔡弘遠坐同副承旨韓用龜坐直注書趙台榮仕直一員未差假注書吳泰曾仕事變假注書李東萬仕
정조 19년
韓用龜啓曰大司憲李義弼疏批未下執義李景溟持平洪樂敏未肅拜掌令李鎭宅持平洪時溥呈辭掌令申史澳在外監察茶時之意敢啓傳曰知道
정조 19년
李亨元啓曰來初一日輪對日次矣敢稟傳曰後日次來待當次人先爲受點
정조 19년
李勉兢啓曰備邊司郞廳來言今日賓對日次而無時急稟定事不得來會云矣敢啓傳曰知道
정조 19년
傳于李亨元曰傳香承旨馳詣宗廟景慕宮奉審摘奸以來
정조 19년
韓用龜啓曰合辭方張之時諫院無詣臺之員事甚未安大司諫崔獻重獻納金孝眞旣有只推之命竝卽牌招何如傳曰允
정조 19년
以大司諫崔獻重獻納金孝眞牌不進罷職傳旨傳于韓用龜曰只推
정조 19년
傳于蔡弘遠曰來待宰臣入侍
정조 19년
李勉兢啓曰假注書具得魯身病猝重勢難察任今姑改差何如傳曰允前假注書吳泰曾仍察廳任
정조 19년
傳于李祖承曰在外亞銓許遞前望單子入之待下批牌招察任
정조 19년
吏曹參判前望單子入之徐龍輔落點
정조 19년
韓用龜啓曰卽者義禁府都事來言時囚無得過三日滯囚事曾有定式矣判義禁徐有隣知義禁具㢞身病猝重知義禁李致中身病呈辭同義禁李亨元本院進無以備員開坐云判義禁徐有隣知義禁具㢞李致中竝卽牌招何如傳曰呈告及衆所共知實病人許遞政官牌招開政差出待下批牌招察任
정조 19년
有政吏批判書尹蓍東受由參判徐龍輔未肅拜參議尹行元進行都承旨趙尙鎭進以李基慶爲正言洪秀輔爲判義禁權趙武範爲知義禁盧爲刑曹正郞李厚燾爲南部令金大赫爲武烈祠參奉李在純爲元陵參奉同義禁單趙武範
정조 19년
兵批判書沈渙之病參判李益運參議崔守魯病參知李周顯入直進左副承旨李勉兢進副護軍李東植洪浩源副司直黃昇源
정조 19년
韓用龜啓曰判義禁洪秀輔同義禁趙武範牌不進推考傳旨今方捧入而開坐命下之後如是違牌不卽擧行事甚未安更卽牌招何如傳曰允
정조 19년
李祖承以弘文館言啓曰本館下番姑降入直事甚未安修撰韓光植李升運副修撰沈奎魯旣有只推之命竝卽牌招以爲推移入直之地何如傳曰允
정조 19년
以修撰韓光植副修撰沈奎魯牌不進罷職傳旨傳于李亨元曰只推
정조 19년
傳于李亨元曰見其弟思其兄矣大抵此人之胄筵講席資益甚多其所期待之者不涉而尙今況屈於蔭路殊可惜也聞旣閱服前判官韓用和令該曹口傳擬入於內職三品無窠則草記作窠以示償傳之意
정조 19년
李祖承以吏曹言啓曰前判官韓用和令該曹口傳擬入於內職三品無窠則草記作窠事命下矣內職三品時無見窠軍資監正吳泰彦作窠其代口傳擬入之意敢啓傳曰知道
정조 19년
吏曹口傳政事以韓用和爲軍資正
정조 19년
以忠淸監司柳焵狀啓八月令早紅柿子姑未面黃限內不得封上煌恐待罪事傳于李亨元曰勿待罪事回諭
정조 19년
趙尙鎭以賑恤廳言啓曰中部敦寧府契任掌崔廷得今月二十七日本洞路傍得二歲遺棄男兒同里居良女姜召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
趙尙鎭以賑恤廳言啓曰北部司宰監契任掌李仁得今月二十八日本洞路傍得一歲遺棄女兒同里居良女盧召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
李勉兢以兵曹言啓曰各廳堂下武臣朔試射庚暑勿爲設行事曾有下敎矣今七月朔試射不得爲之之意敢啓傳曰知道
정조 19년
李勉兢以兵曹言啓曰今番嶺南別試武士加設禁軍趙沆等處禁旅隨行自願之意以下敎內辭意曉諭則晉州閑良趙沆尙州直赴張光獜彦陽閑良盧忠元仍爲禁旅隨行自願尙州直赴鄭命桓東萊直赴朴道謙騎士自願宜寧直赴李必榮下鄕爲願矣一內加設禁軍趙沆等三人待窠陞實鄭命桓朴道謙等二人分付禁御兩營爲先付之加設騎士待窠陞實各自該軍門題給官馬而李必榮旣願下鄕依此施行何如傳曰允渠輩登科後薦則除取才可也
정조 19년
禁府啓目前備邊郞沈鎌原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓拿問之擧卽尊事面嚴國綱之意則稱小人與否何關於問目章皇分疏萬萬駭然兺除良其矣許多妄錯之所爲皆無論弘文館員以下皆不得升堂搖扇入院橫竹則幺麽備郞乃敢對坐於六仙膝下擡頭容嘴略無顧忌其爲貽辱所關非細此蓋近日實職者多兼驕習潛滋而然其矣身段各別嚴勘時任諸郞中有實職及兼帶從事官者一竝沙汰令該曹口傳差代此後承宣之更有招致備郞於堂上而與語者隨現重勘以此嚴飭爲良如敎又啓目前府使姜忱矣本府議啓內莫重貢進之馬不能善擇苟充上納事極可駭以此照律罪杖一百收贖告身盡行追奪私罪奉敎依同罪他囚例區別勘議勘放而同罪者如入於敍用中付之宥旨前公罪勘放爲良如敎又啓目粘連宜寧前縣監具忠元以繡啓論列較諸道査所犯諸條固多落空而至於還租之立本取剩利穀之反弄賣買旣發該吏之招則自歸料販之科兺除良牟還之報營外加分至於四千六百石則罪在擅便有難容貸以此照律何如判付啓依允又啓目兵曹正郞李敬心原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編上裁何如啓意謂勤勵而差送何乃怠忽之如彼更觀前頭閽禁勤慢處分次在外佐郞改差降付付過放送爲良如敎
정조 19년
韓用龜以義禁府言啓曰姑放罪人具忠元査啓今已啓下還囚議處之意敢啓傳曰知道
정조 19년
韓用龜以右邊捕盜廳言啓曰本廳從事官曺夏彬身病猝重勢難察任改差何如傳曰允
정조 19년
乙卯七月二十九日辰時上御誠正閣諸承旨持公事入侍刑曹參判同爲入侍時行都承旨趙尙鎭行右承旨李亨元左副承旨李勉兢右副承旨蔡弘遠同副承旨韓用龜記事官趙台榮假注書具得魯記注官金良倜記事官吳泰曾直閣李始源檢校待敎徐有榘刑曹參判趙鎭寬以次進伏訖上命書公事判付訖上曰刑曹參判進前鎭寬進伏上曰卿之上疏昨已詳見而使之持入者不欲賜批故也目下先務不出於勵廉恥卿之告退勿論過中與否固當扶植培養之不暇而但年前所以奬拔卿者卽所以表慶辰也亦以予志之有素定也到今卿之不可告歸者有二箇未字焉一則不待索言卿可領會一則以先卿自期之心多有未卒之事遂其未卒之志卽卿之責也以此以彼豈可遽退乎若循例賜批則成一節拍故使之入侍備知此意卿須持疏退去深思善處可也鎭寬飮泣曰臣疏所言非但私情而已此疏豈可還持退出乎上曰本情則已照悉一品外無敢陳懇筵席退去可也仍命注書持疏退出鎭寬退出上敎用龜曰承旨三年後初見顔貌勝昔矣承旨之兄衰境凡百何如用龜曰近頗衰敗矣上曰潛龍故人也予不能忘矣仍命退諸臣以次退出
정조 19년
行都承旨趙尙鎭坐行左承旨李祖承坐右承旨李亨元坐左副承旨李勉兢緣故出右副承旨蔡弘遠坐直同副承旨韓用龜坐直注書趙台榮仕一員未差假注書吳泰曾仕直事變假注書李東萬仕
정조 19년
韓用龜以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
李亨元啓曰來初五日朝參日次矣敢稟傳曰停
정조 19년
李亨元啓曰文臣製述以何日爲之乎敢稟傳曰旬後更稟可也
정조 19년
韓用龜啓曰專經武臣殿講以射代行涼生後更稟事命下矣以何日爲之乎敢稟傳曰旬後更稟可也
정조 19년
韓用龜啓曰禁衛營將官來言今日本營軍兵日次私習云矣敢啓傳曰知道
정조 19년
韓用龜啓曰御營廳將官來言今日本廳軍兵日次私習云矣敢啓傳曰知道
정조 19년
傳于蔡弘遠曰秋到記明日爲之處所仁政殿爲之殿講便殿爲之
정조 19년
韓用龜啓曰合辭許久闕啓事甚未安除在外疏批未下外未肅拜兩司人員竝卽牌招何如傳曰允
정조 19년
以大司諫崔獻重獻納金孝眞執義李景溟牌不進罷職傳旨傳于韓用龜曰只推
정조 19년
韓用龜以都摠府言啓曰明日仁政殿親臨秋到記敎是時寶劍侍衛不可不備員而都摠管李聖圭未肅拜鄭存中在外韓光綮副摠管鄭益祚俱有身病姜彝正呈辭在外寶劍侍衛將不得備員合有變通之道令政院稟旨急速變通仍令該曹口傳差出卽爲牌招以爲備員侍衛之地何如傳曰允在外及未肅拜有實病人竝許遞令政院前望單子入之
정조 19년
摠管前望單子入之都摠管洪良浩副摠管林濟遠李性默李晩秀任嵂落點
정조 19년
兵曹口傳政事李潤文爲宣傳官李光逵柳洵爲都摠都事申大恒爲訓鍊主簿副司果趙萬元
정조 19년
韓用龜啓曰正言李基慶旣詣臺廳不爲傳啓直爲出去事甚未安推考警責何如傳曰允
정조 19년
韓用龜啓曰備邊郞沈鐮原情公事判付內有時任諸郞中有實職及兼帶從事官者一竝沙汰事命下之後該曹不能照檢監軍單子混同書入臣之矇然捧入不勝惶恐而當該堂上不可無警從重推考何如傳曰允
정조 19년
以京畿監司徐有防狀啓分院燔造器皿奇巧有無嚴加査問事判付內啓下司饔院爲旀分院之弊民邑之不堪兺除良造作奇巧日甚月盛白土靑灰害及遠道年前甲燔禁飭也非不知以傳敎定式而爲念令或不立只令承宣口傳分付而其後百計周旋謂以下屬之失利依舊擧行之意至有筵中之警咳事之駭然莫甚於此到今又復任他則奇巧之制無時可禁設使下屬些少失利民邑之弊自當稍止所謂甲燔名色依年前筵敎今番段以文跡革罷禁斷而每年燔造時畿伯另察若有違令之弊該官卽其地定配後狀聞而若或掩置是如可現發於宣傳官摘奸則當該畿伯難免重勘以此知悉爲旀因都提擧筵奏飭敎未久下輩誅求新反官員犯之豈有如許道理乎除非盤床及甁盞外犯科之堂上罷職郞官汰去自今雖例燔之品若屬於無用不緊者一切嚴禁近聞各殿差備之憑藉勒買爲弊多端云此後各殿別進上物件若非先啓手本之呈政院粘連啓下而只聽中官之言造給者當該分院官員嚴勘當該各殿掌務中官杖一百分院地方勿限年定配爲旀此雖微事沙器之費幾等於鍮器此亦奢侈之一端而貴賤無別法禁不立其所駭痛不可以微物言今者申禁烏可已乎以此判下揭板廚院分院以爲常目遵行之地事分付爲良如敎
정조 19년
李亨元以禮曹言啓曰今八月初八日景慕宮秋享大祭親行時省牲省器之節依例以親臨磨鍊擧行乎敢稟傳曰當親行矣
정조 19년
持平洪樂敏啓曰臣才識言議最居人下隨處瘡疣無往非罪身被造化心切報效一片願忠之誠自謂不後於人而今以言事不誠致勤嚴敎惶懍震越罔知攸措噫邪學之肆行誠一天地間一大變耳其書始出於甲辰乙巳之間盛行於庚戌辛亥之際大抵厥學星曆度數等書多有巧密處故有識之士或多看玩而至於愚蠢之民婦孺之輩則有十條誡如僧徒之堅守五戒以爲雖被刑戮一入不可變於是乎子而不率父敎民而不遵官令末流之弊必至於無父無君甚至焚其主而廢其祭以爲爲此則可升天堂不爲此則必墮地獄人或詰問而對以不爲則爲沈淪之罪故雖酷刑而臨之其蠱惑者終不變辭其法不過以堂獄之說爲勸誘之資自京至鄕潛滋暗長迷不知變殿下所以治之者固出於不察淵之意而若不猛加禁絶則畢竟爲害甚於洪水猛獸將至於凶家禍國故臣不勝隱憂固欲一言論列適當此時辭短意拙草草數語不槪聖心臣罪至此萬死猶輕初何敢以不誠之心隨衆塞責自歸於欺天之科哉臣旣承此嚴敎之荐下滿心慙惶惟願速死以此情踪何敢一刻晏然於臺次乎請命遞斥臣職答曰然則勿辭亦勿退待
정조 19년
李祖承以吏曹言啓曰思陵令權彝性呈狀內矣身素患癖積每當換節時時發作而復添暑泄時月之內萬無供職之望云身病旣如此則不可强令察任今姑改差何如傳曰允
정조 19년
李亨元以奉常寺都提調提調意啓曰東籍親耕田所種皮稷今八月旬間當爲成熟之意敢啓傳曰攝刈
정조 19년
韓用龜以備邊司言啓曰卽見黃海監司徐邁修狀啓則以爲吾叉浦僉使張景泓身爲鎭將殘劣特甚初頭唐船之出沒也不能出謀遠逐惹起鬧端至於彼人下陸相鬨之境其跳踉作梗也又不能以威慴服至於破失軍器之擧末乃掩諱實狀瞞報水營以致狀聞之失實爲先罷黜亟令攸司照法勘處長淵縣監金聖和身爲地方官不思致察傳說狼藉之後始爲行査而軍器之破無委折不爲別白以報者亦極駭然爲先罷黜水使李普漢莫重邊情全不覺察其罪狀竝令廟堂稟處忝居藩任不能預飭管下致有此非輕之事惶恐待罪爲辭矣唐船去來之際彼人亦知約條之嚴必無肆然犯境之理則今此吾叉浦鎭將之當初禁逐也先起鬧端與之爭鬨又以軍物相加至於直前力抗之境者可知其間景色之危怕畢竟鎭卒之恇怯逃避任他彼人之打破軍器事未前有萬萬驚駭事端旣至於此則惟當首實呈牒請命於朝廷可也專事掩諱循例瞞報帥臣狀聞未免失實事關邊情罪犯師律其在礪他懲後之道不可尋常處之該僉使張景泓爲先拿來勘以重律事出管下全不檢飭有此鎭將之犯罪末乃只憑鎭牒矇然登聞者烏在其置帥臣戍邊境之意乎不可以罪在鎭將有所寬恕該水使李普漢拿來嚴勘事過多日始聞傳說有此査詰之擧已有稽緩之罪而彼人之相鬨事情軍器之見破委折初不明白覈出據實報營者亦爲疎忽地方官金聖和拿問定罪道內事務莫嚴於邊政而常時不能嚴束管下有此無前之事該道臣徐邁修從重推考何如傳曰允
정조 19년
韓用龜以兵曹言啓曰新除授五衛將李烷前任安東營將忠壯衛將李尙顯前任南虞候俱在任所而上來間本廳番次苟艱竝改差何如傳曰允
정조 19년
韓用龜以訓鍊都監言啓曰去夜初更量大殿別監崔英麟犯夜被捉於本局邏卒處而係是掖隷何以爲之敢啓傳曰嚴飭何如而犯禁之狀極爲痛駭各別嚴棍可也
정조 19년
韓用龜以訓鍊都監言啓曰依草記批旨犯夜被捉別監崔英麟嚴棍十五度之意敢啓傳曰知道
정조 19년
韓用龜以禁衛營言啓曰依兵曹草記批旨嶺南別試武士尙州直赴鄭命桓本營騎士加設差下後給官馬待窠陞實而騎士則元無官馬分付司僕寺使之給馬何如傳曰允
정조 19년
韓用龜以御營廳言啓曰尙州直赴鄭命桓東萊直赴朴道謙等二人分付禁御兩營付之加設騎士待窠陞實自該軍門題給官馬事自兵曹草記允下矣東萊直赴朴道謙本廳騎士加設差下仍給官馬待窠陞實而騎士則本無官馬分付司僕寺使之給馬何如傳曰允
정조 19년
韓用龜以義禁府啓曰鳳山郡守曺學臣拿問嚴勘事傳旨啓下矣曺學臣以兼營將守令時在任所云發遣府書吏差兼官拿來何如傳曰允
정조 19년
韓用龜以義禁府言啓曰姜忱杖一百收贖告身盡行追奪照律公事判付內依同罪他囚例區別功議勘放而同罪者如入於敍用中付之宥旨前公罪勘放事命下矣問于吏曹則同罪之申大觀已爲敍用云姜忱功減一等杖九十以公罪收贖之意敢啓傳曰知道
정조 19년
韓用龜以義禁府言啓曰黃海前水使李普漢拿來嚴勘吾叉浦前僉使張景泓拿來勘以重律長淵前縣監金聖和拿問定罪事傳旨啓下矣李普漢時在任所依例發遣府都事交龜後拿來張景泓時在任所發遣府書吏交代後拿來金聖和時在任所發遣府書吏拿來何如傳曰允
정조 19년
禁府照目宜寧前縣監具忠元矣本府議啓內以繡啓論列較諸道査所犯諸條固多落空而至於還租之立本取剩移穀之反弄賣買旣發該吏之招則自歸料賑之科兺除良牟還之報營外加分至爲四千六百石則罪在擅便有難容貸以此照律罪從重論杖一百收贖告身盡行追奪流三千里定配私罪奉敎依允爲旀功減一等爲良如敎
정조 19년
韓用龜以義禁府言啓曰時囚罪人具忠元杖一百收贖告身盡行追奪流三千里定配照律公事判付內依允功減一等事命下矣具忠元功減一等杖一百收贖告身盡行追奪忠淸道公州牧日新驛徒三年定配而以議啓內辭意具罪目依例發遣府羅將押送配所何如傳曰允
정조 19년
禁府啓目粘連向前沈鐮段從重論杖一百收贖告身盡行追奪私罪啓奉敎依允爲旀功議各減一等爲良如敎
정조 19년
司諫李基恒疏曰伏以臣釋褐數十餘年屢叨臺職而性本庸愚言議巽劣甘作伏馬之無聲自速噤烏之貽譏撫念平生愧恧徒切杜門窮居與時寡諧自分無用於世乃者薇垣新命遽及於樗散之跡召牌儼臨在臣分義固當竭蹶承膺而第臣素患風痹之症經夏添劇兩脚俱攣轉動無路未免違傲臣罪至此亶合萬死伏乞聖明俯察臣危苦之狀亟賜鐫斥一以治逋慢之罪一以爲調病之地不勝幸甚臣於乞免之章不宜妄陳芻蕘而顧一介無他之忱逢千載可言之會縷命尙存則豈可終始泯默以負我聖上謭沸之恩哉玆敢以平日所蘊力疾以陳伏願聖明少垂察焉臣伏惟宗廟之禮至重且大未可有一毫參差之節也臣曾以大祝屢參享班入瞻第十四室兩位主櫝則下櫃儀式與各室不同臣心竊驚訝罷祀後取考五禮儀及本署儀軌則古者主櫝制度下櫃障其四面而虛其上矣後因故相臣李廷龜獻議虛其前面而減其尺數障以小欄各室皆然而惟此第十四室兩位下櫃則全虛前面小欄闕焉蓋戊戌都監堂郞不能詳愼致此違式非但所見極爲未安每當祭享奉出之際大祝體或短小則不無傾動之慮禮貌所重事體所關恐不可因循而不改臣請詢于大臣卽爲變通障以小欄一如各室恐合事宜然莫重之事臣敢妄陳竊不勝惶悚之至且臣有區區所懷玆敢尾陳惟聖上察納焉臣聞三代之盛工執藝事以諫而別無諫官之名矣漢時始有御史大夫諫議之官然只令周旋禁闥以補君德之闕遺以論廷臣之賢邪而已未聞以治逆之責任之於諫官也我朝制度有無於古而自行於國中永久而不廢者卽臺臣傳啓之例耳其言也蓋循一國之公議亦守三尺之常憲則固非人主所可低昂者而雖以聖人之權有或商量於其間然固當慰諭臺臣假之以辭色推之以誠實務歸至當底道理而奈之何近日臺臣之論啓或加嚴威而折之遞罷而制之又從以面詰而窮之轉至於言路乃杜臺風永衰爲今日臣子者一除臺職則皆以緘默爲上策謂之苦銜圖遞乃已是豈治世之美事也哉臣竊謂治逆之責一依古制委諸大理之官而得令諫臣自盡其職毋以謄傳古紙爲目前塞責之計而亦勿問啓而沮之威怒而加之使之隨事直言匡救君遺以追古諫議之風則言路有自開之望聖朝有從諫之美矣伏願聖明加意而採納焉臣無任云云省疏具悉首陳事制作有古今之殊而然歟事係莫重豈可輕易議到其餘附陳未知爲是近來如合啓等謄傳之擧措不誠雖莫甚因此而勿令臺諫爲之則如今之俗習必有浮於彼之弊端不允爾其勿辭察職
정조 19년
持平洪樂敏疏曰伏以臣以才則愚下以識則鹵莽百無一取自知甚明而忝在從班之列前後除旨銜恩畏義冒沒行公亦已屢矣早晩顚沛固已自料果然向來李顯道之疏出而蹈藉無餘驅之以僚臺岐議斥之以三臺未勘云則本事之是非姑舍是臣亦其時三臺中一人豈可以事屬稍久揚揚復冒以壞廉防而速官謗哉臺端一步便成鐵限臣之去就今無可論臣旣不以言官自居何暇贅及他事而竊有區區憂慨之忱敢此附陳焉噫正道日微邪學橫流以夷狄之法亂堯舜之敎末流之弊將至於遺親後君斁倫悖常雖使朝無禁令有識之士其孰肯甘心自陷用憂變夷而況我殿下前後飭敎何等明正嚴截則凡在橫目之列者誰不感殿下至誠惻怛之心日遷善不自知而鄕曲闉闍之間尙有殄滅他不得者則世道之憂寧有極哉爲今日急務其所以鋤治禁除當如農夫之務去草焉使無蔓而難圖之患而至於都下則前後處分炳如日星雖愚夫愚婦亦皆必懼法戴恩棄舊就新惟彼鄕里愚氓本自迷蠢而重之以遠隔京輦者雖有恩言而莫之聞雖費嚴處而莫之知雖一夫一婦若有矇然不覺自陷於罪戾者則實非聖人生道以殺之意臣以爲嚴飭道臣守令曉之以邪正之分諭之以法禁之嚴使窮鄕遐村亦皆洞然知邪術之斷然可棄恩敎之不敢不從懣然自服犁然自改使皆知取捨是非之分如黑白恩讎之別則染汚之習將不期變而自變邪詖之說將不期祛而自祛矣如是而猶不率敎者則眞箇是逆命亂法之類此則付之有司明正典刑斷不可已也臣之情勢如右所陳則亦蒙俯諒亟賜鐫改千萬幸甚臣無任云云省疏具悉爾疏看之未半不覺駭憤近來一有事端名在言地者人人各疏毋敢或闕雖由於習俗之劻勷而厥學異於懲討則何必復效謬習乎且果欲爲則其所爲說若是不誠乎初欲置爾於重典以爲懲一之擧猶有律重於罪之嫌姑爲參酌如爾者難以言官待之矣
정조 19년
大司憲李義弼疏批乙卯八月初一日原本未下答曰省疏具悉論洋學處爲說極不明分亦自以爲未知何物何事云而向人擬加之者卽極窮之罪如是也故不得不調劑又如是也故正道愈不立邪醜必無懼卿疏果何如
정조 19년
乙卯八月初一日辰時上御誠正閣諸承旨持公事入侍時行都承旨趙尙鎭行左承旨李祖承行右承旨李亨元右副承旨蔡弘遠同副承旨韓用龜記事官趙台榮假注書吳泰曾記注官安經心金良倜檢校待敎徐有榘以次進伏訖上曰軍士房何不入來尙鎭曰緣故出矣上曰南壇初獻官每以宗班禮判塡差而若遣大臣則不可問于大臣定式可也上曰無公事房先退右承旨仍留上敎亨元曰靈槐壇豎碑用三尺之制而稍高其籠臺可也卿所製進之文果善矣今之文任尠能當之此非溢美也亨元曰碑役監董時曾所董役裨將李應器先爲下送乎上曰其人何如亨元曰淳實勤慤矣上曰忠武碑其人亦爲監董乎亨元曰然矣上曰今番亦送此人可也大抵槐壇事若不偶然有待今日矣亨元曰三十六年之間若非神護而鬼助豈有今日築壇豎碑之異乎亨元曰吏文之試今爲當次而左副以爲曾有筵奏將自明年正月爲始云故姑未入稟矣上曰依此爲之命退承史以次退出
정조 19년
乙卯八月初一日辰時上御重熙堂都承旨入侍時行都承旨趙尙鎭記事官趙台榮記注官安經心金良倜以次進伏訖上命書大司憲李義弼正言洪樂敏疏批訖命退承史以次退出
정조 19년
行都承旨趙尙鎭坐行左承旨李祖承坐直右承旨李亨元坐直左副承旨李勉兢坐右副承旨蔡弘遠坐同副承旨韓用龜坐注書趙台榮仕一員未差假注書吳泰曾仕直事變假注書李東萬仕
정조 19년
韓用龜啓曰大司憲李義弼掌令李鎭宅持平洪時溥洪樂敏呈辭執義李景溟未肅拜掌令申史澳在外監察茶時之意敢啓傳曰知道
정조 19년
韓用龜啓曰明日經筵取稟傳曰停
정조 19년
傳于李勉兢曰出宮門路協陽門爲之
정조 19년
傳于李亨元曰發遣吏郞諸執事淸齋與否摘奸以來
정조 19년
傳于李亨元曰風憲之長爲任顧何如而乃敢爲此偏黨之習豈不駭然之甚乎偏黨猶屬餘事搆罪言者尤爲驚心斥邪固好挾私則悖於正數人者設令曾有所犯改過之後便爲完人豈可以未露之蹤跡追理於水流雲空之後乎且況傳敎中橫渠之徒四字又豈可如是爲說楊墨之攻斥猶許聖人之徒則邪學之不爲獨不可許之以下聖人幾等之橫渠之徒乎至於崔獻重律亦萬萬駭惡我國以禮義之邦近有此無於古之異端則是誠敎不明而化不敷予在君師之位不能先事董正藉或獻重不言野史書之國史記之謂今日何如時乎然則予其可辭其責難之說乎又或獻重眞有譏諷之心如都憲疏語可怒在彼於我何有而今乃以叵測之目凶慘之斥極口噴依然又出一箇柳星漢自此言事之章一涉礙眼則着之以禍帽擠之於危穽皆將無所難焉此路一開其爲凜然而寒心者甚於西書洋說之乍起旋息獻重無所惜所惜者以言爲名近日一政一事惟以一反習俗爲心諸臣所共知則都憲此疏可謂言路之鴆毒須卽明示好惡然後可以一半分裨益於近日所謂辨誣之群請而從前欲定之本意亦足示之大司憲李義弼爲先遞差火其疏於院庭投其人於有北以寓惡惡而能去之義
정조 19년
蔡弘遠以兵曹言啓曰明日一內禁軍試射時該番將不可不備員內禁衛將申大偀改差之代口傳差出以爲領軍之地何如傳曰允
정조 19년
兵曹口傳政事以徐有秉爲內禁將
정조 19년
李勉兢以兵曹言啓曰今八月初七日大駕詣景慕宮齋宿初八日秋享大祭親行時何營軍兵隨駕何營軍兵留陣禁軍及馬步軍以幾番幾哨磨鍊而餘軍餘營何以爲之乎敢稟傳曰訓局步軍十哨馬軍三哨爲先後廂禁軍二番隨駕禁衛營留陣可也
정조 19년
李勉兢以訓鍊都監言啓曰今八月初二日親臨仁政殿秋到記儒生製述時因兵曹節目金虎門軍一百名除出把摠元永龜哨言李寬彬率領設布帳外排立雜人一切嚴禁事畢後還入直所而待標信擧行之意敢啓傳曰知道
정조 19년
趙尙鎭以賑恤廳言啓曰中部衣廛二契任掌金光弼今月初一日本洞路傍得二歲遺棄男兒同里居良女鄭召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
乙卯八月初二日卯時上詣仁政殿秋到記儒生製述殿講入侍時行都承旨趙尙鎭行左承旨李祖承行右承旨李亨元右副承旨蔡弘遠同副承旨韓用龜記事官趙台榮假注書吳泰曾記注官安經心金良倜原任直閣金勉柱檢校直閣南公轍直閣李始源檢校待敎徐有榘讀券官行判中樞府事李秉模兵曹判書沈煥之行副司直李太亨對讀官行副司直成種仁鄭尙愚副司果申鳳朝副護軍李儒修以次侍立上具翼善冠衮龍袍乘輿出協陽門由肅章門入仁政門詣仁政殿降輿陞座命書傳敎曰製述試官以殿講試官仍爲之亨元曰試官旣兼用於講製行禮時講生亦爲同入行禮乎上曰依此爲之上曰兵判以侍衛服色出爲試官肅拜引儀唱試官以下行四拜禮試官陞殿秉模曰朝氣生涼聖體若何上曰一樣矣秉模曰近日日氣極爲調順誠爲秋事可幸矣上曰然矣上曰講生先出待令于協陽門外命煥之太亨書御題曰賦此吾所以取天下懸題訖亨元曰西庭空闊儒生使之分坐何如上曰以生東進西分坐可也大司成李晩秀曰儒生皆已整齊而西齋掌議閔命爀始於今日稱頉無以押班該儒生令停擧而入場儒生中差出掌議以爲押班乎上曰依此爲之儒生旣以生東進西分坐此後掌議之差出亦必以生進分東西齋可也上乘輿出仁政門由肅章門入協陽門詣熙政堂降輿陞座仍命開講儒生等以次進講上曰京畿監司入侍注書台榮承命出傳與京畿監司徐有防偕入進伏上曰人言何必更提在卿未必不爲反復勝也有防曰臣行己無狀自招人言而第今古遭罹無有如臣前後恩造亦無有如臣千古人臣得此於君父者幾人臣歸地下庶有見父祖之面矣更有何辭可奏上曰明日與戶禮判同爲下直再明復命可也命書榻敎曰王大妃殿進御行濕流氣飮自今日一貼式煎入儒生講訖引儀唱禮畢諸臣以次退出
정조 19년
乙卯八月初二日未時上御熙政堂科次入侍時行都承旨趙尙鎭行左承旨李祖承行右承旨李亨元同副承旨韓用龜記事官趙台榮假注書吳泰曾記注官安經心金良倜原任直閣金勉柱檢校直閣南公轍直閣李始源檢校待敎徐有榘讀券官行判中樞府事李秉模兵曹判書沈煥之行副司直李太亨對讀官行副司直成種仁鄭尙愚副司果申鳳朝副護軍李儒遂以次進伏訖上曰觀於試券可知題意之難得矣上曰問議承旨入來直爲入侍可也弘遠進伏上命書傳敎曰今番合六慶庭試吉日在近而初試則在今朔矣此慶卽我朝初有之慶也設科取人意在同慶況八路咸造大行較比而鄕儒之作不閒於京眼主司之取捨若或在於生眼熟眼則眞所謂何所聞而來是豈慰悅之道乎此所以遣承宣詢問於時原任大臣者僉議別無異同且有節製可據之例今庭試初試五百人京鄕分半取之預令知委各於紙頭書京字鄕字事分付京兆又命書傳敎曰秋到記殿講居首進士閔令儒詩傳通製述居首進士李基讓賦三下一竝直赴殿試講之次生員林重鎭製述之次進士張猷煥竝直赴會試講之次幼學李輝淵尹禧製述之次進士韓用謙李韶九徐有鎭各給一分講粗幼學安益謙等製述次上生員鄭祖榮各紙一卷賜給又命書傳敎曰入格儒生明日來待煥之曰今此初七日景慕宮動駕時隨駕外禁軍及各軍門餘軍留營何以爲之乎上曰置之可也出擧條煥之曰今年本曹各色價布蕩減者一軍色所減則六十五同三十餘疋矣方値陵幸之月諸般需用當爲預料而該儲已罄更無着手之地二軍色所減則二百六十八同零數而都案廳有廳馬色所減亦爲十二同四十餘疋矣以本曹經費之浩繁每年有入縮出贏之患至於今歲所入之原數比前大縮而所出則依前目下事勢實難支吾矣國計所關誠非細憂合有變通之道敢此仰達矣上曰當量入爲出年例輸送內需司之木綿代下無所不可諸如此類之不涉於損下而有益於經國者卿其商量且問于大臣稟處可也出擧條命退諸臣以次退出
정조 19년
行都承旨趙尙鎭病行左承旨李祖承坐行右承旨李亨元坐左副承旨李勉兢坐右副承旨蔡弘遠坐直同副承旨韓用龜坐直注書趙台榮仕直一員未差假注書吳泰曾仕事變假注書李東萬仕
정조 19년
韓用龜啓曰大司憲未差執義李景溟未肅拜掌令申史澳在外掌令李鎭宅持平洪樂敏洪時溥呈辭監察茶時之意敢啓傳曰知道
정조 19년
李亨元啓曰明日經筵取稟傳曰停
정조 19년
傳于李亨元曰禮房承旨馳詣南壇奉審摘奸以來
정조 19년
傳于韓用龜曰未下直守令皆令明日辭朝特除外在外及未肅拜臺諫許遞前望單子入之待下批牌招如有未署經守令使之署經
정조 19년
兩司前望單子入之司諫李始源添書執義宋煥箕掌令李城輔獻納韓致應正言沈奎魯落點
정조 19년
傳于李亨元曰玉堂前望單子入之
정조 19년
玉堂前望單子入之應敎韓光植添書修撰徐有聞副修撰李宗爕柳河源落點
정조 19년
李亨元啓曰新除授副修撰柳河源方在罷散中何以爲之敢稟傳曰敍用
정조 19년
以司諫李始源獻納韓致應牌不進罷職傳旨傳于韓用龜曰只推
정조 19년
韓用龜以弘文館言啓曰本館下番闕直事甚未安修撰李升運新除授修撰徐有聞副修撰李宗爕柳河源竝卽牌招以爲推移入直之地何如傳曰允
정조 19년
以修撰李升運副修撰李宗爕柳河源牌不進罷職傳旨傳于韓用龜曰只推
정조 19년
傳于李亨元曰政官牌招開政
정조 19년
李亨元啓曰吏曹判書尹蓍東參判徐龍輔牌不進推考傳旨今方捧入而開政命下之後如是違牌不卽擧行事甚未安參判徐龍輔陳疏入啓參議尹行元差祭判書更卽牌招何如傳曰允與參判更爲牌招
정조 19년
有政吏批判書尹蓍東進參判徐龍輔牌不進參議尹行元差祭行左承旨李祖承進啓曰司饔院提調軍器寺提調今當差出而宗班及武將中可擬之人各有二人故俱以二望擬入之意敢啓傳曰知道以李得臣爲大司憲鶴林君焴安昌君燝爲司饔提調徐有大爲軍器提調韓百源爲漢城判官李永秀爲長淵縣監尹益烈爲兵曹正郞贈戶參黃慶河贈戶判例兼知事黃㮋考
정조 19년
兵批判書沈煥之進參判李益運參議崔守魯病參知李周顯入直左副承旨李勉兢進以成鎭殷爲五衛將金魯岳爲忠壯將張宅誠爲慶熙將李源龍爲訓鍊副正權思漢爲宣傳官安㢞爲都摠都事鄭忠達爲黃海水使奇彦鼎爲都摠管副司直李身晦副司果柳相斗李商一金鎭鼎李榮大崔命健
정조 19년
傳于李祖承曰久任郞勿爲輕移旣有飭敎則館官之移擬騎郞難免不察原望筒勿施
정조 19년
李勉兢以都摠府言啓曰今初八日景慕宮秋享大祭親行敎是時守宮寶劍侍衛不可不備員而都摠管一員未差洪良浩未肅拜副摠管林濟遠在外李晩秀內閣進合有變通之道令政院稟旨變通仍令該曹卽爲差出以爲備員侍衛之地何如傳曰竝許遞與未差之代今日政差出可也
정조 19년
兵批再政以權徐秉德爲都摠管閔台爀金蓍耉爲副摠管
정조 19년
禮曹啓目今此桓祖大王懿惠王后追躋永興本宮殿下卽阼二十年慈殿寶齡望六加上尊號景慕宮追上尊號慈宮寶齡周甲慈宮加上尊號合六慶慶科庭試文科初試及殿試時應行諸事參考前例磨鍊爲白去乎依此擧行何如判付啓依允爲旀時限之三時及初試人捧單事旣有昨年收議判下當依此遵行而場中文體筆畫務從矯俗無或一分放過而榜出後試券送于賓廳令廟堂看詳若有不遵令者擧子嚴處試官重勘事預各知委莫或犯科事分付京外爲良如敎
정조 19년
兵曹啓目來八月二十八日桓祖大王懿惠王后追躋永興本宮殿下卽阼二十年慈殿寶齡望六加上尊號景慕宮追上尊號慈宮寶齡周甲慈宮加上尊號合六慶慶科大庭試武科初試時應行節目磨鍊後錄爲白去乎依後使內白判付啓依允爲旀以同慶之意儒生初試京鄕分半則武士之考講也若或緩於京而峻於鄕當該試官難免重勘以此嚴飭爲良如敎
정조 19년
正言沈奎魯啓曰臣才識魯莽言議巽軟本不合於淸朝耳目之任而今此薇垣除旨忽下於玉署直中而召牌儼臨怵畏義分章皇出肅而臣於本院已經納言則公格所拘有難仍冒請命遞斥臣職答曰依啓
정조 19년
李勉兢以兵曹言啓曰今月初六日一內禁軍番次而新除授內禁衛將徐有秉身病猝重時月之內無望供職云實病旣如此則勢難强令察任改差其代依例口傳差出何如傳曰允
정조 19년
兵曹口傳政事以李東植爲內禁將
정조 19년
李勉兢以兵批言啓曰前守門將尹心輝汰去分揀事下敎矣依下敎仍任而其代朴基成以參上加設守門將施行之意敢啓傳曰知道
정조 19년
李勉兢以司僕寺一二提調意啓曰濟州出來先運三名日進上馬六十匹差備進上馬八十匹歲貢馬二百匹合三百四十匹內三匹船中故失七匹到中路故失二十二匹華城府親軍衛分給十二匹到中路病留一匹到本寺病留實納馬二百九十五匹禾毛色別單書入之意敢啓傳曰知道
정조 19년
韓用龜以義禁府言啓曰前大司憲李義弼投之有北事承傳啓下矣李義弼咸鏡道端川府定配所而以承傳內辭意具罪目依例發遣府書吏押送配所何如傳曰允
정조 19년
吏曹參判徐龍輔疏曰伏以臣猥以庸愚之賤濫叨戎垣之重才非干城而保障無譽識昧鞱靲而負乘是懼夙宵惴惴若履氷淵不意天官佐貳之命又下於此際臣手擎華誥一倍懍惕莫省措躬之所也噫淸朝百執事孰有重於選部而若乃佐貳之職以地則亞於長席以責則參其可否如臣無似自在郞潛適當承乏之會猥嘗備數於掄揀之末而率皆却步而斂避未敢挺身而輒膺者誠以公器至重自量已熟寧被慢命之誅不忍爲强所不能以自陷於自欺欺天之科也今臣鑑別之智未有加長蚊虻之負亦已太重則雖令重入於宿硏之地猶且怵然驚懼逡巡退縮況可以更進一步視若固有孤負宿昔之心重招盈滿之災乎雖然此猶屬於一身上私事耳朝家之設官分職將以代天而理物住非其人是謂之曠人之才智分限有定天之賦與工拙各殊方圓之不能雙畫吹彈之莫可竝行乃理之常藉使臣眞箇才具爲一世所服聲望爲同朝所推左管壁壘右秉銓錘折衝一營之事務與論百官之陞黜弱馬之必蹶小器之易溢不待智者已自皎然而況臣萬萬非此才萬萬無是望者耶參倚前衡承膺無路日昨違傲諒非獲已目下政牌轉益惶隘玆敢冒入文字仰瀆崇嚴伏乞聖明俯垂鑑諒亟收臣亞銓新命仍將臣所帶摠戎使之任竝許鐫改以重公器以安私分不勝幸甚臣無任屛營祈懇之至答曰省疏具悉卿其勿辭行公
정조 19년
乙卯八月初三日卯時上御暎花堂左承旨左副承旨入侍時行左承旨李祖承左副承旨李勉兢假注書吳泰曾記注官安經心金良倜以次侍立上御平戎服乘輿出萬八門由保定門上曰入格儒生待令于通化門外者使之整齊以次駕前入侍可也製述居首李基讓講居首閔令儒先呼新來進前上敎基讓曰爾之相貌可知其中之必有誦奏昨日試券可也基讓誦至五句上曰做賦幾何基讓曰不過五百篇矣上曰工於詩乎基讓曰詩亦不過五百矣上敎令儒曰爾本湖南之人胡爲來住華城令儒曰爲赴科試之便易年前移寓矣命誦昨日應講之詩令儒誦奏韓奕章又聯上聯下上曰爾不惟能誦以製述被選於應製者亦屢矣仍命兩直赴呼新來導前其餘入格儒竝使來待于春塘臺戶曹郞廳持賞格紙待令上至春塘臺降輿陞座命入格儒生進前張儒翰韓用謙李韶九徐有晉鄭祖榮林重鎭李輝淵尹禧李尙彙以次前奏姓名上敎韶九曰經書正文書至幾何韶九曰書之未半矣上敎有晉曰浮輕之體改之爲貴不但筆也文亦如之上敎祖榮曰爾之筆體改之亦速矣仍命儒生頒賞竝兩直赴退出祖承曰三銓獨政非緊任無得差出自是不易之規如或有不得已差出之事則固當具由微稟亦例也日前軍器提調望箇擬入時初不提稟輕先擬入格例所在不可無警當該吏曹參議尹行元推考何如上曰依爲之出擧條上命書傳敎曰宣薦內禁衛秋等試射時規矩以騎六爲之意在勸奬於騎步之射而未見刮目之效今年如昨年而已前此飭勵非不勤矣蔑效如彼其在弛張之道今番當用勸奬邊況慶科在近別試小布亦皆不中須有拔例處分庶可責效禁衛閑良李性愚特爲直赴殿試騎芻三中人閑良許溶六兩俱越二十步人閑良尹範興直赴會試出身之騎芻三中人成承喆李應爕六兩俱越二十步人丁若晦柳豐逵更以柳葉箭比較柳豐逵爲居首今都政除職上乘輿還內承史退出
정조 19년
行都承旨趙尙鎭病行左承旨李祖承坐行右承旨李亨元坐左副承旨李勉兢坐右副承旨蔡弘遠坐直同副承旨韓用龜坐直注書趙台榮仕一員未差假注書吳泰曾仕直事變假注書李東萬仕
정조 19년
韓用龜啓曰合辭許久闕啓事甚未安除在外外兩司未肅拜人員竝卽牌招何如傳曰允
정조 19년
韓用龜啓曰大司憲李得臣牌招不進執義宋煥箕掌令李城輔在外掌令李鎭宅持平洪樂敏洪時溥呈辭監察茶時之意敢啓傳曰知道
정조 19년
傳于李祖承曰下直守令留待
정조 19년
傳于李亨元曰右承旨入侍
정조 19년
傳于李祖承曰儀軌堂上入侍
정조 19년
李亨元以弘文館言啓曰修撰李升運副修撰李宗爕柳河源旣有只推之命與新除授應敎韓光植一體牌招察任何如傳曰允
정조 19년
以應敎韓光植修撰李升運副修撰李宗爕柳河源牌不進罷職傳旨傳于李亨元曰只推待開門牌招
정조 19년
李祖承啓曰吏曹判書尹蓍東參判徐龍輔參議尹行元牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰亞銓之疏語及昨今違牌雖過矣與年老資高之人竝帶將任銓任有間且前望不足則猶可强迫曾經者亦有多人有若非此莫可而一向出牌殊非老其才之意參判徐龍輔許遞前望單子入之待下批與判書參議牌招開政